Polisie-egpaar in hof wat glo diesel uit polisievoertuie steel | Netwerk24
Deur André Damons 04 Februarie 2020 19:50
Twee polisiebeamptes van Springbok in die Noord-Kaap het Maandag in die landdroshof op die dorp verskyn nadat hulle na bewering diesel uit polisievoertuie gesteel het.
Die egpaar, konst. Warren Le-roy Mentoor (38) en konst. Laurice Anegrid Mentoor (37), het vlugtig in die hof verskyn en is op waarskuwing vrygelaat. Hulle moet weer op 26 Februarie in die hof verskyn.
Die egpaar het op aanklagte van diefstal, bedrog, korrupsie en regsverydeling in die hof verskyn.
Nomthandazo Mnisi, woordvoerder van die Valke in die Noord-Kaap, sê die paartjie is Sondag in hegtenis geneem nadat beamptes van die Valke se ondersoekspan vir ernstige georganiseerde misdaad, die polisie se eenheid vir openbare orde en die plaaslike rekordsentrum van Springbok op inligting gereageer het.
Hulle is by hul huis op die dorp aangekeer en was nie aan diens nie.
Volgens Mnisi het die beamptes na bewering sedert Julie verlede jaar diesel uit polisievoertuie gesteel en dit in hul eie voertuig oorgetap.
Tydens die inhegtenisname het die polisie 'n 20 liter-houer, 'n rubberpyp en sewe tweeliter-bottels gekonfiskeer.
Meer oor: Noord-Kaap | Springbok | Diefstal | Aanklagte | Bedrog | Egpaar | Hof | Steel | Korrupsie | Diesel | Regsverydeling